ཚེ་དབང་གིས་སྒུག་སྒུག་མཐར་སྐྱ་རེངས་ཀྱི་སྐྱ་མདའ་བཀྱགས་འོང་ལ།བྱེའུ་འཇོལ་མོའི་ཚོགས་ཀྱིས་ཕྱོགས་བཞི་མཚམས་བརྒྱད་ནས་མགྲིན་དབྱངས་སྣ་ཚོགས་བསྒྲགས་འོང་།ཚེ་དབང་གིས་ད་གཟོད་རང་གི་ཕ་ཡུལ་ནི་བྱེའུ་ཅོ་ཀའི་འཇིག་རྟེན་ཞིག་ཡིན་པ་གསལ་བོར་རྟོགས་པ་དང་མཉམ་དུ་བྱེའུ་དེ་ཚོར་ཡིད་སྨོན་ཞིག་ཤོར།ཁོ་ཚོ་ནི་རང་ས་རང་ཡུལ་ནས་སྡོད་ཆོག་ལ།འདི་ལྟར་སྐད་མགོ་མཐོན་པོས་ཅི་ཡང་སྨྲ་ཆོག་གང་ཡང་གྱེར་ཆོག་པས་སྐྱིད་པ་ལ་སྙམ་པ་དང་།ཁོ་ཚོ་ལ་དུང་བ་ཞིག་ཀྱང་ག་ཤེད་ཅིག་ནས་སྐྱེས་འོང་།